‘આ મંજુલા શેઠાણી સાવ સાફ દિલની. આટલો પૈસો અને અપરંપાર વૈભવની માલિક તોય મનમાં જરાય અભિમાન નહીં. બંગલાના બધા નોકર-ચાકર, માળી અને ડ્રાઇવરને રહેવાનું તો બંગલાના આઉટહાઉસમાં જ; પણ ત્યાં રસોઈ બનાવવાની કોઈનેય છૂટ નહીં, બધાએ શેઠના રસોડે જ જમવાનું! ખરા અર્થમાં અન્નપૂર્ણા જેવો સ્વભાવ હતો એમનો. હરિવલ્લભદાસ શેઠના મિજાજથી બધા નોકર-ચાકર ફફડે. એમની પાસે મોઢું ખોલવાની કોઈ હિંમત ના કરે. જેને તાત્કાલિક પૈસાની જરૂર પડે એ નોકર દોડીને મંજુલા બાના પગ પકડી લે અને એનું કામ પતી જાય...'